สรุปปัจจัยสำคัญตลาดทุน-การเงิน-เศรษฐกิจวันนี้
สรุปปัจจัยสำคัญตลาดทุน-การเงิน-เศรษฐกิจประจำวันที่ 8 เม.ย.58
8 เม.ย. 2558

– เงินเยนอยู่ที่ระดับ 119.75 เยน/ดอลลาร์ จากช่วงเช้าที่ระดับ 120.00 เยน/ดอลลาร์
– เงินยูโรอยู่ที่ระดับ 1.0872 ดอลลาร์/ยูโร จากช่วงเช้าที่ระดับ 1.0800 ดอลลาร์/ยูโร
– ดัชนี SET ปิดวันนี้ที่ระดับ 1,544.86 จุด ลดลง 4.67 จุด, -0.30% มูลค่าการซื้อขาย 35,301.81 ล้านบาท
– สรุปปริมาณการซื้อขายรายกลุ่ม ต่างชาติซื้อสุทธิ 2,252.21 ล้านบาท (SET+MAI)
 
– ม.ร.ว.ปรีดิยาธร เทวกุล รองนายกรัฐมนตรี ประเมินการขยายตัวด้านการส่งออกของไทยในช่วงไตรมาสแรกปีนี้จะติดลบราว 4% ซึ่งถือว่าเป็นการหดตัวที่สูงมากนับตั้งแต่ประเทศไทยเกิดวิกฤติเศรษฐกิจ ขณะที่อัตราการขยายตัวทางเศรษฐกิจ (GDP) ในช่วงไตรมาสแรกมีโอกาสจะเติบโตได้มากกว่าไตรมาส 4/57 ที่ขยายตัว 2.3%
– นายสมหมาย ภาษี รมว.คลัง เปิดเผยถึงภาพรวมการจัดเก็บรายได้ในเดือนมี.ค.58 ว่า มียอดรวมการจัดเก็บรายได้อยู่ที่ 1.76 แสนล้านบาท เพิ่มขึ้น 11.2% จากในเดือนมี.ค.57 ที่มียอดรวมการจัดเก็บรายได้อยู่ที่ 1.58 แสนล้านบาท เป็นผลจากการกระตุ้นเศรษฐกิจในหลายๆ ด้านของรัฐบาล ส่วนภาพรวมในปีงบประมาณ 58 เชื่อว่าจะใกล้เคียงกับเป้าหมายที่ตั้งไว้ โดยอาจต่ำกว่าเล็กน้อยไม่เกิน 2%
– พล.อ.ฉัตรชัย สาริกัลยะ รมว.พาณิชย์ เผยเตรียมเชิญภาคเอกชน ทั้งสภาหอการค้าแห่งประเทศไทย สภาอุตสาหกรรมแห่งประเทศไทย สภาผู้ส่งสินค้าทางเรือแห่งประเทศไทย และผู้ประกอบการอุตสาหกรรมรายสาขา เช่น สาขาอุตสาหกรรม แฟชั่นไลฟ์สไตล์ เกษตร อาหาร ธุรกิจบริการ เป็นต้น มาหารือในวันที่ 20 เม.ย.นี้ เพื่อหาแนวทางเร่งรัดการส่งออก รวมถึงแก้ไขปัญหาและอุปสรรค เพื่อทำให้มูลค่าการส่งออกไทยขยายตัวได้ตามเป้าหมายที่วางไว้ 4% จากปีก่อน
– นายธาดา พฤฒิธาดา กรรมการผู้จัดการสมาคมตลาดตราสารหนี้ไทย (ThaiBMA) เผยช่วงไตรมาสแรกปีนี้มีมูลค่าการระดมทุนของภาคเอกชนผ่านการออกตราสารหนี้ระยะยาวเท่ากับ 82,400 ล้านบาท ลดลง 37% จากช่วงเดียวกันของปีก่อน ที่130,739 ล้านบาท แต่จำนวนผู้ออกตราสารหนี้ภาคเอกชนสูงถึง 43 บริษัท เพิ่มขึ้นกว่า 40% จากช่วงเดียวกันของปีก่อน ที่มีผู้ออกตราสารหนี้ระยะยาวรวม 30 ราย
– นายเดวิด ลิปตัน รองผู้อำนวยการกองทุนการเงินระหว่างประเทศ (IMF) เปิดเผยว่า ยูเครนอยู่ระหว่างการเจรจากับหลายประเทศเกี่ยวกับข้อตกลงสว็อปสกุลเงิน เพื่อรองรับความจำเป็นในการระดมทุนที่พุ่งสูงขึ้น ซึ่งเป็นผลมาจากวิกฤตเศรษฐกิจของประเทศ
– กระทรวงเศรษฐกิจเยอรมนี เผยยอดคำสั่งซื้อภาคการผลิตของเยอรมนีในเดือน ก.พ.58 ปรับตัวลง 0.9% เมื่อเทียบกับเดือนก่อนหน้า ซึ่งเป็นการหดตัวสวนกระแสคาดการณ์ของนักเศรษฐศาสตร์ หลังคำสั่งซื้อจากต่างประเทศและคำสั่งซื้อล็อตใหญ่อ่อนแรงลง
– ธนาคารกลางญี่ปุ่น (BOJ) มีมติคงนโยบายผ่อนคลายการเงินและการประเมินเศรษฐกิจในการประชุมวันนี้ นอกจากนี้ บอร์ดบีโอเจยังมีมติเดินหน้านโยบายหลักในการเพิ่มฐานเงินที่อัตราราว 80 ล้านล้านเยนต่อปี ผ่านทางโครงการซื้อสินทรัพย์ขนานใหญ่
– รัฐบาลญี่ปุ่น เผยความเชื่อมั่นทางธุรกิจของผู้ประกอบอาชีพที่มีความอ่อนไหวต่อสภาพเศรษฐกิจนั้นปรับตัวดีขึ้นแตะระดับสูงสุดรอบ 12 เดือนในเดือน มี.ค.58 ขณะที่ผลกระทบแง่ลบจากการปรับขึ้นภาษีบริโภคครั้งล่าสุดเมื่อเดือน เม.ย.57 ค่อยๆลดลง
– ญี่ปุ่นส่งสัญญาณว่ายังคงสนใจเข้าร่วมเป็นสมาชิกของธนาคารเพื่อการลงทุนในโครงสร้างพื้นฐานแห่งเอเชีย (AIIB) โดยสื่อท้องถิ่นเผยว่ารัฐบาลพร้อมให้การสนับสนุนธนาคารในวงเงิน 1.5 พันล้านดอลลาร์สหรัฐ
– สมาคมแลกเปลี่ยนทองคำและเงินของจีน เผยราคาทองคำที่ตลาดฮ่องกงเพิ่มขึ้น 70 ดอลลาร์ฮ่องกง ปิดที่ระดับ 11,200 ดอลลาร์ฮ่องกง/ตำลึงในวันนี้ หรือราคาเทียบเท่ากับ 1,211.53 ดอลลาร์สหรัฐ/ทรอยออนซ์ เพิ่มขึ้น 7.58 ดอลลาร์ ที่อัตราแลกเปลี่ยนล่าสุด 1 ดอลลาร์สหรัฐ/7.76 ดอลลาร์ฮ่องกง
– สำนักงานสถิติแห่งสหภาพยุโรปหรือยูโรสแตท เผยยอดค้าปลีกเดือน ก.พ.58 ของกลุ่มยูโรโซนปรับตัวลดลง 0.2% จากเดือนก่อนหน้า หลังจากได้ปรับตัวเพิ่มขึ้นติดต่อกันถึงสี่เดือน บ่งชี้ว่ากำลังซื้อของภาคครัวเรือนที่ก่อนหน้านี้ได้แรงหนุนจากราคาน้ำมันที่ปรับตัวลงอาจกำลังเริ่มอ่อนแรง
 
ที่มา: สำนักข่าวอินโฟเควสท์